Nkhani 64: Solomoni Wazenga Nyumba Yakusopiyamu
DAVIDI wechendafwi, wangupaska Solomoni pulanu yakutuliya kwaku Chiuta ya mo wangazenge nyumba yakusopiyamu yaku Yehova. Solomoni wangwamba kuzenga nyumba yakusopiyamu, m’chaka chachinayi cha ufumu waki. Ndipu wanguyizenga kwa vyaka 7 ndi myezi 6. Ŵanthu wo azenganga nyumba yakusopiyamu angujumpha 180,000 ndipu angunanga ndalama zinandi ukongwa. Ichi chenga chifukwa chakuti, angugwiriskiya nchitu golidi ndi siliva munandi pakuzenga nyumba iyi.
Nyumba yakusopiyamu yenga ndi vipinda viŵi vikuluvikulu nge mo chenge chihema. Kweni vipinda ivi venga vikulu ukongwa mwakuti vipinda va muchihema vaserengamu kaŵi. Solomoni wanguŵika bokosi la phanganu m’chipinda chamukati mwa nyumba yakusopiyamu ndipu vinthu vinyaki vosi vo vasungikanga muchihema, wanguviŵika m’chipinda chinyaki.
Ŵati amala kuzenga nyumba yakusopiyamu anguchita phwandu likulu. Solomoni wangujikama panthazi pa nyumba yakusopiyamu ndipu wanguromba nge mo uwone pachithuthuzi po. Solomoni wangukambiya Yehova kuti: ‘Chinanga nkhuchanya mukwanaku cha, kwe wuli nyumba yakusopiyamu yo ndazenga. Chondi Chiuta wangu, vwiyani ŵanthu ŵinu achiromba po alazga masu ku malu yanga.’
Solomoni wati wamaliza kuromba, motu ungusika kutuwa kuchanya ndipu unguwotcha sembi zanyama zo angunozga. Ndipu m’nyumba yakusopiyamu mwenga ukweru wakuŵala ukongwa wakutuliya kwaku Yehova. Ivi vingulongo kuti Yehova wanguvwa ndipuso wangukondwa ndi nyumba yakusopiyamu kweniso rombu laku Solomoni. Sonu ŵanthu anguleka kuchisopa ku chihema ndipu angwamba kuluta ku nyumba yakusopiyamu.
Solomoni wanguwusa mwazeru kwa nyengu yitali ndipu ŵanthu ŵenga akukondwa. Kweni Solomoni wanguto anthukazi anandi ambula kusopa Yehova wo angutuliya ku vyaru vinyaki. Kumbi wamuwona munthukazi yumoza yo wasopa ngoza? Pakumaliya paki, anthukazi yaŵa anguchitiska kuti Solomoni nayu wasopengi angoza. Kumbi uziŵa vo vinguchitika Solomoni wati wayamba kusopa angoza? Iyu wanguleka kuŵachitiya lisungu ŵanthu. Wenga wankhaza ndipu ŵanthu akondwanga cha.
Ivi vingumukwiyiska ukongwa Yehova ndipu wangukambiya Solomoni kuti: ‘Ndikulondengi ufumu uwu ndipu ndipaskengi munthu munyaki. Ndichitengi ivi iwi weche wamoyu cha kweni m’nyengu ya ufumu wa mwana waku. Kweni mwana waku ndimulondengi ŵanthu wosi cha.’ Tiyi tiwoni mo ivi vinguchitikiya.
1 Mikoka 28:9-21; 29:1-9; 1 Ŵakaronga 5:1-18; 2 Mikoka 6:12-42; 7:1-5; 1 Ŵakaronga 11:9-13.
Mafumbu
- Kumbi Solomoni wangumala vyaka vilinga kuti wamalizi kuzenga nyumba yakusopiyamu yaku Yehova ndipu nchifukwa wuli yingumala ndalama zinandi?
- Kumbi nyumba yakusopiyamu yenga ndi vipinda vilinga vikuluvikulu, nanga nchinthu wuli cho chinguŵikika m’chipinda cha mkati?
- Kumbi Solomoni wangukambanji mu rombu laki, nyumba yakusopiyamu yati yamala kuzengeka?
- Kumbi Yehova wangulongo wuli kuti wangukondwa ndi rombu laku Solomoni?
- Kumbi anthukazi aku Solomoni angumuchitiska kuti wachitenji, nanga nchinthu wuli cho chinguchitikiya Solomoni?
- Nchifukwa wuli Yehova wangukwiyiya Solomoni, ndipu Yehova wangumukambiyanji?
Mafumbu ngakusazgiyapu
- Ŵerenga 1 Mikoka 28:9, 10.
Mwakukoliyanaku ndi mazu ngaku Davidi ngo ngakulembeka pa 1 Mikoka 28:9, 10, kumbi isi titenele kuyesesa kuchitanji pa umoyu widu wa zuŵa ndi zuŵa? (Sumu 19:14; Ŵafi. 4:8, 9)
- Ŵerenga 2 Mikoka 6:12-21, 32-42.
Kumbi Solomoni wangulongo wuli kuti Chiuta Wamachanya wangaja cha m’nyumba yakuzengeka ndi manja? (2 Miko. 6:18; Machi. 17:24, 25)
Kumbi mazu ngaku Solomoni ngo ngasanilika pa 2 Mikoka 6:32, 33 ngalongonji zaku Yehova? (Machi. 10:34, 35; Ŵaga. 2:6)
- Ŵerenga 2 Mikoka 7:1-5.
Nge mo ŵana a Yisraele angukwaskikiya kuti akambi mazu ngakutumbika Yehova pakuwona unkhankhu waki, kumbi isi mazuŵa nganu titenele kukwaskika wuli pakuwona mo Yehova wapereke vitumbiku ku ŵanthu ŵaki? (2 Miko. 7:3; Sumu 22:22; 34:1; 96:2)
- Ŵerenga 1 Ŵakaronga 11:9-13.
Kumbi umoyu waku Solomoni ulongo wuli kukhumbika kwa kuja wakugomezgeka mpaka paumaliru? (1 Ŵaka. 11:4, 9; Mate. 10:22; Chivu. 2:10)
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn